Source: https://e-justice.europa.eu/content_member_state_law-6-hr-mt.do?idTaxonomy=6&idCountry=hr&plang=mt&member=1&removebanner=true
Timestamp: 2019-09-17 09:29:08+00:00
Document Index: 271732

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Liġi tal-Istat Membru - il-Kroazja
Il-Kostituzzjoni tar-Repubblika tal-Kroazja
Il-Kostituzzjoni tar-Repubblika tal-Kroazja tat-22 ta' Diċembru 1990 (minn hawn 'il quddiem imsejħa "il-Kostituzzjoni tal-1990"), meta adottat l-ordni kostituzzjonali l-ġdid tal-1990, iddefiniet il-konfigurazzjoni tal-Qorti Kostituzzjonali tar-Repubblika tal-Kroazja (minn hawn 'il quddiem "il-Qorti Kostituzzjonali") u n-natura u l-limiti tas-setgħat tagħha.
Skont il-Kostituzzjoni tal-1990:
Il-Qorti Kostituzzjonali hija magħmula minn 11-il imħallef elett mill-Kamra tar-Rappeżentanti abbażi ta' proposta mill-Kamra tal-Kontei tal-Parlament tar-Repubblika tal-Kroazja, għal perjodu ta' tmien snin minn fost esperti legali straordinarji, speċjalment imħallfin, prosekuturi pubbliċi, avukati u professuri tal-liġi universitarji;
Il-Qorti Kostituzzjonali teleġġi president tal-Qorti għal perjodu ta' erba' snin; l-imħallfin tal-Qorti Kostituzzjonali ma jistgħux iwettqu ħidma oħra pubblika jew professjonali;
L-imħallfin tal-Qorti Kostituzzjonali għandhom l-istess immunità bħall-membri tal-Parlament tal-Kroazja;
Imħallef tal-Qorti Kostituzzjonali jista' jitneħħa mill-inkarigu qabel ma jiskada t-terminu li jkun ġie elett għalih jekk hu jitlob dan, jekk tinqatagħlu sentenza għal terminu ta' priġunerija, jew jekk il-Qorti Kostituzzjonali stess issib li dan sar permanentement inkapaċi milli jwettaq dmirijietu.
Skont il-Kostituzzjoni tal-1990, is-setgħat bażiċi tal-Qorti Kostituzzjonali kienu dawn:
li tiddeċiedi dwar il-konformità tal-liġijiet mal-Kostituzzjoni, u li tħassarhom jekk issib li dawn imorru kontra l-kostituzzjoni;
li tiddeċiedi dwar il-konformità ta' leġiżlazzjoni oħra mal-Kostituzzjoni u l-liġi, u li tħassar jew tannulla kull leġiżlazzjoni oħra li tara li mhix kostituzzjonali jew li mhix skont il-liġi;
li tipproteġi l-libertajiet u d-drittijiet kostituzzjonali tal-bniedem u taċ-ċittadini fi proċedimenti mibdija b'ilment kostituzzjonali;
li tiddeċiedi dwar kwistjonijiet ġuriżdizzjonali bejn korpi leġiżlattivi, eżekuttivi u ġudizzjarji;
li tissorvelja l-kostituzzjonalità tal-programmi u tal-attivitajiet tal-partiti politiċi bil-possibilità li xogħolhom jiġi pprojbit jekk il-programmi jew l-attivitajiet ikunu theddida ta' vjolenza kontra l-ordni kostituzzjonali demokratiku, l-indipendenza, l-unità jew l-integrità territorjali tar-Repubblika tal-Kroazja;
li tissorvelja l-kostituzzjonalità u l-legalità tal-elezzjonjiet u tar-referenda repubblikani u li ssolvi kwistjonijiet elettorali li ma jaqgħux fil-ġuriżdizzjoni tal-qrati;
li tistabbilixxi, fuq proposta tal-Gvern tar-Repubblika tal-Kroazja, li l-President tar-Repubblika tal-Kroazja ma jistax iwettaq dmirijietu b'mod permanenti, f'liema każ ħidmet il-President tar-Repubblika jwettaqha temporanjament il-President tal-Parlament Kroat;
li fi proċedimenti istitwiti b'maġġoranza ta' żewġ terzi mir-rappreżentanti kollha tal-Kamra tar-Rappreżentanti tal-Parlament Kroat, hija tiddeċiedi b'votazzjoni li jkollha l-maġġoranza ta' żewġ terzi tal-imħallfin kollha dwar id-denunzja kontra l-President tar-Repubblika. Jekk il-Qorti Kostituzzjonali tikkonferma d-denunzja, id-dmirijiet tal-President tar-Repubblika ma jibqgħux fis-seħħ kif previst fil-Kostituzzjoni.
Il-Kostituzzjoni tal-1990 stipulat ukoll li l-att kostituzzjonali kellu jirregola l-kundizzjonijiet sabiex jiġu eletti l-imħallfin tal-Qorti Kostituzzjonali u sabiex jintemm il-mandat tagħhom, il-kundizzjonijiet u l-limiti ta' żmien sabiex jinfetħu l-proċedimenti biex tiġi riveduta l-kostituzzjonalità u l-legalità, il-proċedura u l-effetti legali tad-deċiżjonijiet tagħha, il-protezzjoni tal-libertajiet kostituzzjonali u tad-drittijiet tal-bniedem u taċ-ċittadini, u kwistjonijiet oħra importanti għall-qadi tad-dmirijiet u l-ħidma tal-Qorti Kostituzzjonali, u li dan l-att kostituzzjonali kellu jgħaddi permezz tal-proċedura stipulata għall-emendar tal-Kostituzzjoni.
Sa mill-1990, l-ebda liġi fl-ordni kostituzzjonali tar-Repubblika tal-Kroazja, apparti mill-Att Kostituzzjonali dwar il-Qorti Kostituzzjonali tar-Repubblika tal-Kroazja, ma kellha tgħaddi permezz tal-proċedura stabbilita għall-Kostituzzjoni stess, jiġifieri li l-Kostituzzjoni tagħtiha forza kostituzzjonali. Din hija turija ċara tal-importanza u tar-rwol li r-reviżjoni kostituzzjonali għandha fl-ordni legali tal-Kroazja.
B'konformità mal-Kostituzzjoni tal-1990, f'Marzu 1991 il-Parlament Kroat għadda l-ewwel Att Kostituzzjonali dwar il-Qorti Kostituzzjonali tar-Repubblika tal-Kroazja (minn hawn 'il quddiem "l-Att Kostituzzjonali tal-1991"), li jkompli jiżviluppa s-setgħat tal-Qorti Kostituzzjonali speċifikati mill-Kostituzzjoni tal-1990.
L-ewwel bidla fil-Kostituzzjoni tal-1990 seħħet fl-aħħar tal-1997, meta għadda l-Att Kostituzzjonali li jemenda u jissupplimenta l-Kostituzzjoni tar-Repubblika tal-Kroazja. L-ebda waħda mid-dispożizzjonijiet tal-Kostituzzjoni tal-1990 li tirregola s-setgħat tal-Qorti Kostituzzjonali ma ġiet mibdula jew issupplimentata b'dawn l-emendi u ż-żidiet. F'Settembru 1999 il-Parlament għadda Att Kostituzzjonali ġdid dwar il-Qorti Kostituzzjonali tar-Repubblika tal-Kroazja (minn hawn 'il quddiem "l-Att Kostituzzjonali tal-1999").
It-tieni bidla fil-Kostituzzjoni seħħet fl-aħħar tal-2000, meta għaddiet il-Bidla fil-Kostituzzjoni tar-Repubblika tal-Kroazja. F'dawn il-bidliet fil-Kostituzzjoni, is-setgħat tal-Qorti Kostituzzjonali kibru b'mod konsiderevoli, u l-għadd ta' mħallfin żdied minn 11, kemm kienu oriġinarjament, għat-total ta' 13. Barra mis-setgħat diġà stabbiliti fil-Kostituzzjoni tal-1990, il-Qorti Kostituzzjonali ngħatat dawn is-setgħat ġodda li ġejjin:
li tirrevedi l-kostituzzjonalità ta' liġi, u l-kostituzzjonalità u l-legalità ta' regolamenti oħra li ma għadhomx fis-seħħ, dejjem jekk tkun għadha ma għaddietx sena mid-data minn meta ma baqgħux fis-seħħ, u d-data meta ntefgħet it-talba jew il-proposta għall-ftuħ tal-proċedimenti;
li żżomm taħt monitoraġġ l-implimentazzjoni tal-kostituzzjonalità u tal-legalità, u tirrapporta lura lill-Kamra tar-Rappreżentanti tal-Parlament Kroat dwar kull nuqqas ta' kostituzzjonalità u illegalità li tkun osservat;
jekk il-Qorti Kostituzzjonali ssib li entità kompetenti ma adottatx regolament għall-eżekuzzjoni ta' dispożizzjonijiet tal-Kostituzzjoni, ta' liġijiet u ta' regolamenti oħra meta kienet obbligata tagħmel dan, hija trid tinforma lill-Gvern tar-Repubblika tal-Kroazja dwar dan, u f'każ ta' regolamenti li suppost ġew adottati mill-gvern, trid tinforma lill-Kamra tar-Rappreżentanti tal-Parlament Kroat dwar dan;
li tadotta, fuq proposta tal-Gvern tar-Repubblika tal-Kroazja, deċiżjoni fejn il-President tal-Kroazja jaqdi d-dmirijiet ta' President tar-Republika temporanju jekk il-President tar-Republika ma jkunx jista' jaqdi dmirijietu għal perjodu sinifikanti ta' żmien minħabba mard jew għax ma jkunx jista', u b'mod partikolari jekk hu ma jkunx kapaċi jiddeċiedi li għandu jiddelega xogħlu lil sostitut temporanju.
li tagħti l-awtorizzazzjoni minn qabel għad-detenzjoni jew għall-ftuħ ta' proċedimenti kriminali kontra l-President tar-Repubblika;
li tiddeċiedi fuq appell kontra deċiżjoni tal-Kunsill Ġudizzjarju Nazzjonali biex imħallef jitkeċċa mill-kariga ġudizzjarja tiegħu, u li tiddeċiedi fuq appell kontra deċiżjoni tal-Kunsill Ġudizzjarju Nazzjonali li għandha x'taqsam mar-responsabbiltà dixxiplinarja ta' mħallef, fi żmien 30 jum mis-sottomissjoni tal-appell (id-deċiżjoni teskludi d-dritt għal rikors kostituzzjonali) għat-tnejn li huma.
It-tielet bidla tal-Kostituzzjoni tal-1990 seħħet fil-bidu tal-2001. Dawn il-bidliet la emendaw u lanqas ma ssupplementaw id-dispożizzjonijiet kostituzzjoanli tal-2000, li estendew sostanzjalment is-setgħat tal-Qorti Kostituzzjonali apparagun tas-setgħat li kellha skont il-Kostituzzjoni tal-1990. Kulma għamlu kien li allinjaw it-terminoloġija eżistenti minn dik il-parti tal-Kostituzzjoni relattiva għall-Qorti Kostituzzjonali mat-terminoloġija tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali. Barra minn hekk, fid-dispożizzjonijiet eżistenti tal-Kostituzzjoni li għandhom x'jaqsmu mal-Qorti Kostituzzjonali, ir-referenzi kollha għall-Kamra tar-Rappreżentanti u l-Kamra tal-Kontei tal-Parlament Kroat tneħħew peress li l-bidliet fil-Kostituzzjoni tal-2001 organizzaw mill-ġdid il-parlament nazzjonali f'kamra waħda (il-Kamra tal-Kontei ġiet abolita u d-dispożizzjonijiet li jirreferu għall-Kamra tar-Rappreżentanti tbiddlu bid-dispożizzjonijiet li jirreferu għall-Parlament Kroat).
F'Marzu 2002 għadda l-Att Kostituzzjonali li jemenda u jissupplimenta l-Att Kostituzzjonali dwar il-Qorti Kostituzzjonali tar-Repubblika tal-Kroazja, u allinja t-test tal-Att Kostituzzjonali tal-1999 mas-setgħat estiżi tal-Qorti Kostituzzjonali stabbilita bil-bidla fil-Kostituzzjoni tal-2000. Dan għadu fis-seħħ.
Ir-reviżjoni Kostituzzjoniali ġiet introdotta fil-Kroazja fl-1963, u l-Qorti Kostituzzjonali bdiet taħdem fl-1964.
Ir-reviżjoni Kostituzzjonali fir-Repubblika tal-Kroazja tista' tiġi diviża f'żewġ perjodi storiċi:
ir-reviżjoni kostituzzjonali fl-Eks-Repubblika Soċjalista tal-Kroazja mill-1963 sal-1990 – il-perjodu li fih il-Kroazja kienet wieħed minn sitt entitajiet federali (repubbliki) li kienu jikkostitwixxu l-Eks-Repubblika Soċjalista Federali Jugoslava (minn hawn 'il quddiem "l-Eks-RSFJ");
ir-reviżjoni kostituzzjonali fir-Repubblika tal-Kroazja mill-1990 sal-lum il-ġurnata – il-perjodu wara li r-Repubblika tal-Kroazja saret awtonoma u indipendenti.
L-aktar leġiżlazzjoni tal-liġi kriminali importanti
Il-Kodiċi Kriminali
L-Att dwar il-proċedura kriminali
L-Att dwar il-kontravvenzjonijiet
L-Att dwar il-qrati għall-minorenni
L-Att dwar il-protezzjoni ta' persuni bi problemi mentali
L-Att dwar in-nonpreskrizzjoni ta' reati marbutin mal-profitt illeċitu ta' żmien il-gwerra, it-tranżizzjoni ekonomika u l-privatizzazzjoni
L-Att dwar il-kumpens finanzjarju għall-vittmi tar-reati kriminali
L-Att dwar ir-responsabbiltà ta' persuni ġuridiċi għal reati kriminali
L-Att dwar l-amnestija
L-Att dwar il-proċedura għall-konfiska tar-rikavat minn attività kriminali u illeċita
L-Att dwar il-konsegwenzi legali tas-sentenzi, ir-rekords kriminali u r-riabilitazzjoni
L-Att dwar il-probation
L-aktar leġiżlazzjoni importanti tal-liġi ċivili, kummerċjali u amministrattiva
L-Att dwar l-eżekuzzjoni
L-Att dwar l-arbitraġġ
L-Att dwar l-assistenza legali bla ħlas
L-Att dwar il-validazzjoni
L-Att dwar il-konċiljazzjoni
L-Att dwar is-suċċessjoni
L-Att dwar l-obbligi ċivili
L-Att dwar il-proċedura ċivili
L-Att dwar is-sjieda u drittijiet in rem oħra
L-Att dwar il-lokazzjoni u x-xiri ta' proprjetà kummerċjali
L-Att dwar ir-reġistru tal-artijiet
L-Att dwar ir-responsabbiltà tar-Repubblika tal-Kroazja għad-dannu kkawżat fl-Eks-Repubblika Soċjalista Federali Jugoslava (l-Eks-RSFJ) li l-Eks-RSFJ kienet responsabbli għalih
L-Att dwar ir-responsabbiltà tar-Repubblika tal-Kroazja għad-dannu kkawżat mill-membri tal-Forzi Armati u tal-Forzi għall-Ordni Pubbliku Kroati waqt il-gwerra tal-Indipendenza Kroata
L-Att dwar ir-responsabbiltà għad-dannu kkawżat minn atti terroristiċi u dimostrazzjonijiet pubbliċi
L-Att dwar il-projbizzjoni tat-trasferiment tad-dritt tad-disponiment u tal-użu ta' ċerta proprjetà immobbli ta' dominju pubbliku lil utenti oħra jew lil persuni fiżiċi jew ġuridiċi
L-Att li jċaħħad lil ċerti persuni ġuridiċi mid-dritt li jiddisponu u jidħlu fil-pussess ta' beni fir-Repubblika tal-Kroazja
L-Att biex jissolvew il-kunflitti bejn il-liġijiet u r-regolamenti ta' pajjiżi oħra f'relazzjonijiet speċifiċi
Il-liġi kummerċjali:
L-Att dwar il-falliment
L-Att dwar il-korporazzjonijiet
L-Att dwar ir-reġistru tal-qrati
L-Att dwar l-introduzzjoni tal-Kumpanija Ewropea (Societas Europaea - SE) u tal-Grupp Ewropew b'Interess Ekonomiku (GEIE)
Il-liġi amministrattiva:
L-Att dwar l-esproprjazzjoni
L-Att dwar l-esproprjazzjoni u l-għoti ta' kumpens
L-Att dwar it-tilwim amministrattiv
L-Att dwar il-kumpens għall-beni maħtufa waqt it-tmexxija komunista Jugoslava
L-Att dwar ir-regoli u t-trattati internazzjonali marbutin mal-applikazzjoni tal-kumpens għall-beni maħtufa waqt it-tmexxija komunista Jugoslava
L-aħħar aġġornament: 22/08/2016